Document ID: /fineweb-2-swissfilter-quality_10-filterrobots/filtered/02038.jsonl.gz/2342

Jon Domenic Parolini è creschì si en Engiadina Bassa a Scuol. Là ed a Samedan è el ì a scola. Pli tard ha el studegià economia forestala a l'ETH a Turitg. Silsuenter è el stà engaschà fermamain en il turissem tar differentas organisaziuns turisticas.
Dal 2000 fin il 2014 è el stà president communal da Scuol e dasperas deputà en il Cussegl grond – fin il 2014 cura ch'el è vegnì elegì sco cusseglier guvernativ.
Jon Domenic Parolini
Lieu: Scuol
Annada: 1959
Professiun: Manader dal departament d'economia e fatgs socials
Hobis: Viandar, far turas da skis, cuschinar, chatscha
Famiglia: Maridà e bab da dus uffants
In dals culms
Malgrà che Jon Domenic Parolini lavura sco cusseglier guvernativ a Cuira en la chasa grischa, abita el anc adina a Scuol. Là es el er datiers da ses hobis sco ir cun skis, far turas da skis, far passlung, ir a culm, viagiar, ir cun il bike e sa chapescha er ir a chatscha. Quai tut hobis ch'èn enconuschents – in main enconuschent è il cuschinar: Cunzunt risotto cuschina Jon Domenic Parolini savens, il pli gugent cun in bun toc charn selvaschina vitiers.
Sa sez vesa Jon Domenic Parolini sco persuna che po tadlar fitg bain e cun blera pazienza. Tar el dovria quai fitg bler fin ch'el vegnia malpazient.